**Сътрудничество между ЕС и НАТО**

**Инфографика — Съвместна декларация на ЕС и НАТО: изпълнение[[1]](#footnote-1)**



На 8 юли 2016 г. ЕС и НАТО подписаха **съвместна декларация** за задълбочаване на сътрудничеството помежду си в **седем стратегически области**, а именно:

* хибридните заплахи
* оперативното сътрудничество, включително в морската област
* киберсигурността
* отбранителните способности
* промишлеността и научните изследвания
* координираните учения
* изграждането на капацитет

Впоследствие, на 6 декември 2016 г., Съветът одобри **общ набор от 42 предложения**, който беше одобрен и от НАТО.

* [Сътрудничество между ЕС и НАТО: Съветът приема заключения за прилагане на съвместната декларация](http://www.consilium.europa.eu/bg/press/press-releases/2016/12/06-eu-nato-joint-declaration/)

На 5 декември 2017 г. Съветът одобри **нови предложения за конкретни действия** в области като:

* борбата с тероризма
* жените
* мира и сигурността
* военната мобилност
* [Сътрудничество в областта на отбраната: Съветът прие заключения относно сътрудничеството между ЕС и НАТО, с които одобри общ набор от нови предложения за по-нататъшната съвместна работа (съобщение за медиите, 5/12/2017 г.)](http://www.consilium.europa.eu/bg/press/press-releases/2017/12/05/defence-cooperation-council-adopts-conclusions-on-eu-nato-cooperation-endorsing-common-set-of-new-proposals-for-further-joint-work/)
* [Информация относно сътрудничеството между ЕС и НАТО](https://eeas.europa.eu/headquarters/headquarters-homepage/28286/eu-nato-cooperation-factsheet_en)

**Европейски план за действие в областта на отбраната**

С **203 млрд. евро, изразходвани за отбрана** през 2015 г., държавите – членки на ЕС, заемат второ място в света по разходи за военни цели, след САЩ.

Същевременно бюджетните средства за отбрана често **се използват неефективно** поради:

* разпокъсаността на европейския пазар в областта на отбраната
* скъпо струващото дублиране на военните способности
* недостатъчното промишлено сътрудничество и липсата на оперативна съвместимост

В отговор на тези въпроси, на 30 ноември 2016 г.Европейската комисия представи **европейски план за действие в областта на отбраната**. Планът за действие цели:

* увеличаване на икономическата ефективност на разходите за отбрана
* задълбочаване на сътрудничеството в областта на отбраната
* изграждане на по-здрава промишлена основа

Планът предвижда три ключови действия:

* създаване на **Европейски фонд за отбрана**
* насърчаване на инвестициите в **отбранителната промишленост**
* укрепване на **единния пазар в областта на отбраната**
* [Съобщение на Комисията относно Европейския план за действие в областта на отбраната, 30 ноември 2016 г.](http://eur-lex.europa.eu/legal-content/bg/TXT/PDF/?uri=CELEX:52016DC0950&from=EN)

На 22 юни 2017 г. Европейският съвет приветства съобщението на Комисията относно Европейския фонд за отбрана. Лидерите настояха и за бързо постигане на споразумение по предложението за **Европейска програма за промишлено развитие в областта на отбраната**.

* [Заключения на Европейския съвет относно сигурността и отбраната, 22.6.2017 г.](http://www.consilium.europa.eu/bg/press/press-releases/2017/06/22-euco-security-defence/)

**Хронология: Сътрудничество на ЕС в областта на сигурността и отбраната**

**14 декември 2017**

**Лидерите от ЕС приветстват засиленото сътрудничество в областта на отбраната**

На декемврийското заседание на Европейския съвет лидерите от ЕС приветстваха стартирането на **постоянното структурирано сътрудничество /ПСС/.**

В речта си по време на церемонията председателят Туск заяви: „В продължение на много години най-силният аргумент против ПСС беше опасението, че то би довело до отслабването на НАТО. Но всъщност е точно обратното. Силната европейска отбрана по естествен начин укрепва НАТО.“

* [Европейски съвет, 14—15 декември 2017 г.](http://www.consilium.europa.eu/bg/meetings/european-council/2017/12/14-15/)

**11 декември**

**Съветът установява постоянно структурирано сътрудничество (ПСС) с участието на 25 държави членки**

Съветът прие решение за установяване на постоянно структурирано сътрудничество (ПСС). В постоянното структурирано сътрудничество участват всички държави — членки на ЕС, с изключение на три — Дания, Малта и Обединеното кралство.

Участващите държави членки се споразумяха относно **първоначален списък от17 проекта**, които да бъдат предприети в рамките на ПСС. Проектите са в областта на:

* обучението
* развитие на способностите
* оперативна готовност в областта на отбраната

Очаква се тези първоначални проекти да бъдат официално приети от Съвета в началото на 2018 г.

* [Сътрудничество в областта на отбраната: Съветът установява постоянно структурирано сътрудничество (ПСС) с участието на 25 държави членки (съобщение за печата, 11.12.2017 г.)](http://www.consilium.europa.eu/bg/press/press-releases/2017/12/11/defence-cooperation-pesco-25-member-states-participating/)

**5 декември**

**Сътрудничество между ЕС и НАТО: нова група предложения**

Съветът прие заключения относно сътрудничеството между ЕС и НАТО, **като одобри нови предложения за конкретни действия** в следните области:

* борбата с тероризма
* жените
* мира и сигурността
* военната мобилност

Общият набор от нови предложения се **одобрява чрез успореден процес от НАТО** в рамките на Северноатлантическия съвет.

* [Сътрудничество в областта на отбраната: Съветът приема заключения относно сътрудничеството между ЕС и НАТО, с които одобрява общ набор от нови предложения за по-нататъшната съвместна работа (съобщение за медиите, 5.12.2017 г.)](http://www.consilium.europa.eu/bg/press/press-releases/2017/12/05/defence-cooperation-council-adopts-conclusions-on-eu-nato-cooperation-endorsing-common-set-of-new-proposals-for-further-joint-work/)

**13 ноември**

**Първа стъпка към установяването на постоянно структурирано сътрудничество**

Успоредно със заседанието на Съвета по външни работи 23 държави членки подписаха нотификация, с която беше отбелязана първата стъпка към установяването на **постоянно структурирано сътрудничество (ПСС).** Те ще развиват съвместно отбранителни способности, ще инвестират в общи проекти и ще повишават оперативната готовност на въоръжените си сили.

* [Сътрудничество в областта на отбраната: 23 държави членки подписаха съвместна нотификация относно постоянното структурирано сътрудничество (ПСС)](http://www.consilium.europa.eu/bg/press/press-releases/2017/11/13/defence-cooperation-23-member-states-sign-joint-notification-on-pesco/)

Освен това Съветът прие **заключения**, в които се подчертава значителният напредък в засилването на сътрудничеството в областта на сигурността и отбраната.

* [Сътрудничество в областта на сигурността и отбраната: Съветът изтъква постигнатия значителен напредък (съобщение за медиите, 13.11.2017 г.)](http://www.consilium.europa.eu/bg/press/press-releases/2017/11/13/security-and-defence-cooperation-council-highlights-the-significant-progress-made/)

**19 октомври**

**Европейският съвет възобновява обсъжданията за ПСС**

На заседанието на Европейския съвет на 19 октомври лидерите от ЕС проведоха последващо обсъждане на **постоянното структурирано сътрудничество (ПСС)** в областта на отбраната. Държавите членки, желаещи да участват в ПСС, се приканват да информират Съвета и върховния представител за своите намерения. Това ще позволи на ПСС да започне да функционира до края на годината.

По отношение на **Европейската програма за промишлено развитие в областта на отбраната** Европейският съвет призова за постигане на съгласие в рамките на Съвета до края на тази година.

Освен това Европейският съвет приветства започването на пробен **координиран годишен преглед на отбраната** (КГПО), чиято цел е да се подобри сътрудничеството в ЕС в областта на отбраната.

* [Европейски съвет, 19 – 20.10.2017 г.](http://www.consilium.europa.eu/bg/meetings/european-council/2017/10/19-20/)

**22 юни**

**Европейският съвет призовава да бъде поставено началото на постоянно структурирано сътрудничество**

На юнското заседание на Европейския съвет лидерите от ЕС постигнаха съгласие относно необходимостта да се постави началото на приобщаващо и амбициозно **постоянно структурирано сътрудничество** (ПСС) с цел укрепване на сигурността и отбраната на Европа.

За да поставят началото на това сътрудничество, в рамките на три месеца държавите членки ще съставят общ списък от критерии и ангажименти и ще набележат конкретни проекти, свързани със способностите.

„Това е историческа стъпка напред, тъй като това сътрудничество ще позволи на ЕС да премине към по-голяма интеграция в областта на отбраната. Целта ни е да установим амбициозно и отворено за всички сътрудничество, към което всяка държава от ЕС е поканена да се присъедини“, заяви Доналд Туск на пресконференция по време на Европейския съвет.

* [Европейски съвет, 22 – 23.6.2017 г.](http://www.consilium.europa.eu/bg/meetings/european-council/2017/06/22-23/)
* [Заключения на Европейския съвет относно сигурността и отбраната, 22.6.2017 г.](http://www.consilium.europa.eu/bg/press/press-releases/2017/06/22-euco-security-defence/)

**19 юни**

**Съветът приветства постигнатия напредък по отношение на сътрудничеството между ЕС и НАТО**

Министрите на външните работи обсъдиха сътрудничеството между ЕС и НАТО със заместник генералния секретар на НАТО Роуз Готемолър. Дискусията се базираше на съвместен **доклад за напредъка** на върховния представител на ЕС и генералния секретар на НАТО. Съветът прие заключения относно доклада, в които приветства напредъка в прилагането на общия набор от предложения и призова за по-нататъшни действия в същата посока.

* [Сътрудничество между ЕС и НАТО: Съветът приветства постигнатия напредък (съобщение за печата, 19.6.2017 г.)](http://www.consilium.europa.eu/bg/press/press-releases/2017/06/19-eu-nato-cooperation/)

**8 юни**

**Съветът създава Способности за планиране и провеждане на военни операции**

Съветът прие решение за създаването на Способности за планиране и провеждане на военни операции (МРСС) в рамките на Военния секретариат на ЕС.

MPCC ще **подобрят структурите на ЕС за управление на кризи**. MPCC ще поемат командването на **военните мисии на ЕС без изпълнителни правомощия** (понастоящем военните мисии на ЕС за обучение в Сомалия, Централна Африка и Мали).

Това ще позволи на служителите на мисията на място да се съсредоточат върху конкретните дейности на своята мисия, с **по-добра подкрепа** от Брюксел.

**18 май**

**Глобална стратегия на ЕС: заключения на Съвета относно сигурността и отбраната**

Съветът прие заключения относно сигурността и отбраната в рамките на Глобалната стратегия на ЕС. В заключенията се отбелязва напредъкът в засилването на сътрудничеството в областта на сигурността и отбраната и се дават насоки за по-нататъшната работа.

Обхванатите области включват:

* подобряване на **структурите на ОПСО за управление на кризи**, по-специално създаването на **Способности за планиране и провеждане на военни операции**
* засилване на **сътрудничеството с партньорските държави по линия на ОПСО**
* **изграждане на капацитет** в подкрепа на сигурността и развитието
* развитие на **гражданските способности** и укрепване на капацитета за бързо реагиране при **гражданското управление на кризи**
* укрепване на **бързото военно реагиране**
* задълбочаване на европейското **сътрудничество в областта на отбраната**
* [„ЕС поддържа ангажимента си за укрепване на сигурността и отбраната“: Съветът приема заключения (съобщение за печата, 18.5.2017 г.)](http://www.consilium.europa.eu/bg/press/press-releases/2017/05/18-conclusions-security-defence/)

**Съветът обсъди с генералния секретар на НАТО Йенс Столтенберг сътрудничеството между ЕС и НАТО**

Министрите на отбраната направиха преглед на сътрудничеството, и по-специално на общия набор от 42 предложения в 7-те области, набелязани в Съвместната декларация на председателя на Европейския съвет, председателя на Европейската комисия и генералния секретар на НАТО.

Те изразиха задоволство от постигнатия в няколко области напредък, по-конкретно в борбата с **хибридните заплахи**, както и в областта на **обмена на информация**, **стратегическите комуникации** и **морското сътрудничество**.

* [Съвет по външни работи, 18.5.2017 г.](http://www.consilium.europa.eu/bg/meetings/fac/2017/05/18/)

**6 март**

**Съветът прави преглед на напредъка и постига съгласие за подобряване на подкрепата за военните мисии**

Съветът прие заключения относно **напредъка по изпълнението на Глобалната стратегия на ЕС** в областта на сигурността и отбраната.

Днес Съветът одобри и **концептуална бележка относно способностите за оперативно планиране и провеждане на мисии и операции по линия на ОПСО**. Една от предвидените мерки е създаването на Способности за планиране и провеждане на военни операции (MPCC) за планирането и провеждането на военни мисии без изпълнителни правомощия.

* [Съобщение за печата, 6.3.2017 г. – Сигурност и отбрана: Съветът прави преглед на напредъка и постига съгласие за подобряване на подкрепата за военните мисии](http://www.consilium.europa.eu/bg/press/press-releases/2017/03/06-defence-security/?utm_source=dsms-auto&utm_medium=email&utm_campaign=Security+and+defence%3a+Council+reviews+progress+and+agrees+to+improve+support+for+military+missions+)

**2016**

**15 декември**

**Европейският съвет подчерта необходимостта от укрепване на сигурността и отбраната на Европа**

Европейският съвет потвърди отново своя ангажимент към изпълнението на стратегията за вътрешна сигурност на Европейския съюз за периода 2015 – 2020 г. Той разгледа укрепването на **сътрудничеството в ЕС в областта на външната сигурност и отбраната** и насочи вниманието си към **три приоритета**:

* **Глобалната стратегия на ЕС** в областта на сигурността и отбраната
* **Европейския план за действие в областта на отбраната**
* изпълнението на общия набор от предложения, изготвени в резултат на **Съвместната декларация на ЕС и НАТО**, подписана във Варшава през юли 2016 г.
* [Европейски съвет, 15 декември 2016 г.](http://www.consilium.europa.eu/bg/meetings/european-council/2016/12/15-16/)

**6 декември**

**Общ набор от предложения за прилагане на Съвместната декларация на ЕС и НАТО**

Съветът прие заключения относно прилагането на Съвместната декларация на ЕС и НАТО, като одобри 40 предложения в 7 области. Тези предложения бяха одобрени същия ден от Северноатлантическия съвет.

* [Сътрудничество ЕС – НАТО: Съветът приема заключения за прилагане на съвместната декларация](http://www.consilium.europa.eu/bg/press/press-releases/2016/12/06-eu-nato-joint-declaration/)

**30 ноември**

**Европейската комисия представя Европейски план за действие в областта на отбраната**

Европейският фонд за отбрана и останалите действия имат за цел да подкрепят държавите членки за по-ефективни разходи в областта на съвместните отбранителни способности, да укрепват сигурността на европейските граждани и да насърчават конкурентоспособната и иновативна промишлена база.

* [Европейски план за действие в областта на отбраната](http://ec.europa.eu/DocsRoom/documents/20372/attachments/2/translations/en/renditions/pdf)
* [Европейски план за действие в областта на отбраната: Към Европейски фонд за отбрана (Европейска комисия – съобщение за печата)](http://europa.eu/rapid/press-release_IP-16-4088_en.htm)
* [Европейски план за действие в областта на отбраната – информационна бележка (Европейска комисия)](http://europa.eu/rapid/attachment/IP-16-4088/en/20161130%20Factsheet_EDAP.pdf)

**14 ноември**

ЕС желае да засили своя капацитет в областта на сигурността и отбраната, като реагира на външни конфликти и кризи в съседството на Европа, като помага на по-слаби държави в нестабилни райони и като защитава ЕС и неговите държави членки

**План за изпълнение в областта на сигурността и отбраната**

Министрите на външните работи и министрите на отбраната от ЕС обсъждат плана за изпълнение в областта на сигурността и отбраната в рамките на глобалната стратегия на ЕС. Те установяват равнището на амбиция и пътя към бъдещото развитие на политиката на ЕС за сигурност и отбрана.

* [Заключения на Съвета относно сигурността и отбраната, 14 ноември 2016 г.](http://www.consilium.europa.eu/en/press/press-releases/2016/11/pdf/Council-conclusions-on-security-and-defence_pdf/)
* [План за изпълнение в областта на сигурността и отбраната](http://www.consilium.europa.eu/en/press/press-releases/2016/11/pdf/Implementation-plan-on-security-and-defence_pdf/)
* [Инфографика – Глобална стратегия на ЕС: План за изпълнение в областта на сигурността и отбраната](http://www.consilium.europa.eu/bg/infographics/eu-global-strategy/)

**8 юли**

**Подписване на съвместната декларация на ЕС и НАТО**

На срещата на върха на НАТО във Варшава председателят на Европейския съвет, председателят на Европейската комисия и генералният секретар на НАТО подписват съвместна декларация относно сътрудничеството между ЕС и НАТО.

Декларацията има за цел по-нататъшното укрепване на сътрудничеството между ЕС и НАТО в контекста на безпрецедентните предизвикателства пред сигурността от изток и юг.

* [Съвместна декларация на ЕС и НАТО](http://www.consilium.europa.eu/bg/policies/defence-security/defence-security-timeline/)
* [Среща на високо равнище на НАТО, Варшава, Полша, 8 – 9 юли 2016 г.](http://www.consilium.europa.eu/bg/meetings/international-summit/2016/07/08-09/)

**28 юни**

**Представяне на Глобалната стратегия на Европейския съюз**

Върховният представител Федерика Могерини представя Глобалната стратегия на ЕС за външната политика и политиката на сигурност пред лидерите от ЕС, които заседават в рамките на срещата на върха на ЕС в Брюксел.

През юни 2015 г. Европейският съвет възложи на върховния представител да изготви новата стратегия. Озаглавена „Обща визия, общи действия: по-силна Европа“, стратегията отразява общите възгледи, изразени в хода на процеса, и предлага стратегическа визия за глобалната роля на ЕС. В тези времена на предизвикателства както за Европа, така и в световен мащаб, в стратегията се изтъква онова, което ни обединява, и се представят бъдещите действия.

* [Глобална стратегия на Европейския съюз в областта на външната политика и политиката на сигурност](http://www.eeas.europa.eu/archives/docs/top_stories/pdf/eugs_review_web.pdf)
* [Европейски съвет, 28—29 юни 2016 г.](http://www.consilium.europa.eu/bg/meetings/european-council/2016/06/28-29/)

**2013**

**20 декември**

**Определени са приоритетните действия за отбраната**

За пръв път от влизането в сила на Лисабонския договор Европейският съвет обсъжда отбраната и набелязва приоритетни действия за по-задълбочено сътрудничество:

* повишаване на ефективността, видимостта и въздействието на общата политика за сигурност и отбрана
* укрепване на развитието на способности
* укрепване на европейската отбранителна промишленост
* [Заключения на Европейския съвет, 20 декември 2013 г.](http://data.consilium.europa.eu/doc/document/ST-217-2013-INIT/bg/pdf)

**2009**

**1 декември**

**Лисабонският договор влиза в сила. ОПСО е приемник на ЕПСО**

Лисабонският договор, подписан през 2007 г., влиза в сила и с него ЕПСО се преименува на обща политика за сигурност и отбрана (ОПСО). В Договора се предвижда създаването на Европейска служба за външна дейност. Делегациите на Комисията в страните извън ЕС стават делегации на ЕС.

* [Обща политика за сигурност и отбрана (ОПСО)](https://eeas.europa.eu/topics/common-security-and-defence-policy-csdp_en)

**2004**

**12 юли**

**Създаване на Европейската агенция по отбрана**

Европейската агенция по отбрана е създадена, за да се оказва подкрепа на държавите членки и на Европейския съвет за подобряване на европейските отбранителни способности в областта на управлението на кризи и за поддържане на ЕПСО.

* [Европейска агенция по отбрана](https://www.eda.europa.eu/home)

**2003**

**12 декември**

**Приемане на Европейската стратегия за сигурност**

На срещата на върха в Брюксел се приема Европейска стратегия за сигурност. Целта на документа е да се постигне сигурна Европа в един по-добър свят, да се набележат заплахите, пред които е изправен ЕС, да се определят неговите стратегически цели и да се изложат политическите последствия за Европа.

* [Европейска стратегия за сигурност – Сигурна Европа в един по-добър свят](https://europa.eu/globalstrategy/en/european-security-strategy-secure-europe-better-world)

**2002**

**16 декември**

**Подписване на „Берлин плюс“**

Подписаното споразумение „Берлин плюс“ дава възможност структурите, механизмите и средствата на НАТО да бъдат използвани за провеждане на мисии по линия на ЕПСО.

* [Споразумение „Берлин плюс“](http://eeas.europa.eu/csdp/about-csdp/berlin/index_en.htm)

**1999**

**3 юни**

**Поставяне на началото на европейската политика за сигурност и отбрана (ЕПСО)**

По време на Европейския съвет в Кьолн ЕС-15 решава да укрепи общата външна политика и политиката на сигурност.

* [Заключения на Европейския съвет, 3 – 4 юни 1999 г.](http://www.europarl.europa.eu/summits/kol1_en.htm#V)

**1991**

**9 декември**

**Поставени са основите на общата външна политика и политиката на сигурност**

Европейският съвет в Маастрихт поставя основите за изграждане на политически съюз чрез създаването на обща външна политика и политика на сигурност (ОВППС) и началото на обща отбранителна политика като втори стълб на Договора от Маастрихт.

Договорът е подписан през февруари 1992 г. и влиза в сила през ноември 1993 г.

* [Договор от Маастрихт](https://europa.eu/european-union/sites/europaeu/files/docs/body/treaty_on_european_union_en.pdf)
1. <http://www.consilium.europa.eu/bg/infographics/eu-nato-joint-declaration-may17/> [↑](#footnote-ref-1)